b'\n_START_ARTICLE_\nNelson Emerson\n_START_SECTION_\nUra\n_START_PARAGRAPH_\nEmerson pelasi ennen ammattilaisuraansa nelj\xc3\xa4 kautta, 1986\xe2\x80\x931990, Bowling Green State -yliopiston joukkueessa yliopistosarja CCHA:ssa. H\xc3\xa4n oli voittamassa vuonna 1988 CCHA:n mestaruutta, mink\xc3\xa4 lis\xc3\xa4ksi h\xc3\xa4net palkittiin vuonna 1987 sarjan vuoden tulokkaana sek\xc3\xa4 nimettiin vuosina 1988 ja 1990 sen ensimm\xc3\xa4iseen ja vuonna 1989 toiseen t\xc3\xa4hdist\xc3\xb6kent\xc3\xa4lliseen. H\xc3\xa4nell\xc3\xa4 on hallussaan CCHA:n piste-enn\xc3\xa4tys 220 tehopistett\xc3\xa4. H\xc3\xa4n ylitti Dan Dorionin aiemman enn\xc3\xa4tyksen, 219 tehopistett\xc3\xa4, 17. helmikuuta 1990 pelatussa ottelussa Illinois\xe2\x80\x99n yliopiston (Chicago) joukkuetta vastaan. NHL-seura St. Louis Blues varasi Emersonin vuoden 1985 varaustilaisuuden kolmannella kierroksella, ja h\xc3\xa4n pelasi ensimm\xc3\xa4iset ottelunsa kyseisess\xc3\xa4 joukkueessa kaudella 1990\xe2\x80\x931991. Suurimman osan tuosta kaudesta h\xc3\xa4n pelasi viel\xc3\xa4 farmijoukkue Peoria Rivermeniss\xc3\xa4 IHL:ss\xc3\xa4. H\xc3\xa4net palkittiin vuonna 1991 IHL:n vuoden tulokkaan palkinnolla Garry F. Longman Memorial Trophylla ja nimettiin sarjan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen._NEWLINE_Emerson pelasi kaudesta 1991\xe2\x80\x931992 alkaen koko loppu-uransa vakituisesti NHL:ss\xc3\xa4. H\xc3\xa4n siirtyi syyskuussa 1993 Winnipeg Jetsiin pelaajakaupassa, jossa Jets sai h\xc3\xa4nen lis\xc3\xa4kseen puolustaja St\xc3\xa9phane Quintalin ja jossa Blues sai vaihdossa puolustaja Phil Housleyn. H\xc3\xa4n pelasi Jetsiss\xc3\xa4 kaksi kautta, joista ensimm\xc3\xa4inen oli pisteiden valossa h\xc3\xa4nen NHL-vuosiensa paras. H\xc3\xa4n teki kaudella 1993\xe2\x80\x931994 74 tehopistett\xc3\xa4 83:ssa ottelussa, 33 maalia ja 41 sy\xc3\xb6tt\xc3\xb6pistett\xc3\xa4, ja oli n\xc3\xa4in joukkueensa toiseksi eniten maaleja ja pisteit\xc3\xa4 tehnyt pelaaja Keith Tkachukin j\xc3\xa4lkeen. Lokakuussa 1995, juuri ennen kauden 1995\xe2\x80\x931996 alkua, Jets kauppasi h\xc3\xa4net Hartford Whalersiin vaihdossa keskushy\xc3\xb6kk\xc3\xa4\xc3\xa4j\xc3\xa4 Darren Turcotteen. Vuonna 1997 seuran nimeksi tuli Carolina Hurricanes sen muutettua Pohjois-Carolinaan._NEWLINE_Emerson edusti Hurricanesia joulukuuhun 1998 asti, jolloin siirtyi kesken kauden 1998\xe2\x80\x931999 pelaajakaupassa Chicago Blackhawksiin. Hurricanes sai vaihdossa puolustaja Paul Coffeyn. Maaliskuussa 1999, saman kauden aikana, h\xc3\xa4net kaupattiin Ottawa Senatorsiin vaihdossa laitahy\xc3\xb6kk\xc3\xa4\xc3\xa4j\xc3\xa4 Chris Murrayyn ja elokuussa 1999 h\xc3\xa4n teki vapaana pelaajana sopimuksen tulokasseura Atlanta Thrashersin kanssa. Maaliskuussa 2000, kesken kauden 1999\xe2\x80\x932000, h\xc3\xa4n siirtyi Los Angeles Kingsiin pelaajakaupassa, jossa Kings sai h\xc3\xa4nen lis\xc3\xa4kseen laitahy\xc3\xb6kk\xc3\xa4\xc3\xa4j\xc3\xa4 Kelly Buchbergerin ja jossa Thrashers sai vaihdossa laitahy\xc3\xb6kk\xc3\xa4\xc3\xa4j\xc3\xa4 Donald Audetten ja puolustaja Franti\xc5\xa1ek Kaberlen._NEWLINE_Emerson lopetti pelaajauransa vuonna 2002. H\xc3\xa4n pelasi 12 NHL-kauden aikana yhteens\xc3\xa4 771 runkosarjaottelua ja teki 488 tehopistett\xc3\xa4, 195 maalia ja 293 sy\xc3\xb6tt\xc3\xb6pistett\xc3\xa4. NHL:n pudotuspeleiss\xc3\xa4 h\xc3\xa4n p\xc3\xa4\xc3\xa4si pelaamaan kuutena vuonna, kahdesti St. Louis Bluesissa (1992 ja 1993), kerran Ottawa Senatorsissa (1999) ja kolmesti Los Angeles Kingsiss\xc3\xa4 (2000\xe2\x80\x932002), ja teki 40:ss\xc3\xa4 ottelussa 22 tehopistett\xc3\xa4, seitsem\xc3\xa4n maalia ja 15 sy\xc3\xb6tt\xc3\xb6pistett\xc3\xa4. Pelaajauransa j\xc3\xa4lkeen Emerson toimi vuosina 2006\xe2\x80\x932008 Los Angeles Kingsin apuvalmentajana, mink\xc3\xa4 j\xc3\xa4lkeen siirtyi ty\xc3\xb6skentelem\xc3\xa4\xc3\xa4n seuran pelaajakehityksen osastolle (engl. player development department)._NEWLINE_Emerson pelasi Kanadan maajoukkueessa kolmissa j\xc3\xa4\xc3\xa4kiekon arvokisoissa, maailmanmestaruuskilpailuissa vuosina 1992, 1994 ja 1998.\n_START_SECTION_\nPerhe\n_START_PARAGRAPH_\nEmerson on naimisissa ja h\xc3\xa4nell\xc3\xa4 on nelj\xc3\xa4 lasta, kaksi tyt\xc3\xa4rt\xc3\xa4 ja kaksi poikaa.'